**LAZDIJŲ RAJONO SAVIVALDYBĖS TARYBA**

# SPRENDIMAS

1. **DĖL LAZDIJŲ RAJONO SAVIVALDYBĖS TARYBOS 2019 M. SPALIO 18 D. SPRENDIMO NR. 5TS-171 „****DĖL ATSTOVŲ DELEGAVIMO Į VIEŠOSIOS ĮSTAIGOS „LAZDIJŲ SAVIVALDYBĖS PIRMINĖS SVEIKATOS PRIEŽIŪROS CENTRAS“ STEBĖTOJŲ TARYBĄ“ PAKEITIMO**

2020 m. vasario 17 d. Nr. 34-260

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, atsižvelgdama į Lietuvos savivaldybių asociacijos 2020-02-07 raštą Nr. (11)-Sd-89 „Dėl savivaldybių tarybų rinkimų įstatymo 91 straipsnio“, Lazdijų rajono savivaldybės taryba nusprendžia:

1. Pakeisti Lazdijų rajono savivaldybės tarybos 2019 m. spalio 18 d. sprendimą Nr. 5TS-171 „Dėl atstovų delegavimo į viešosios įstaigos „Lazdijų savivaldybės pirminės sveikatos priežiūros centras“ stebėtojų tarybą“ ir pripažinti netekusiu galios 1.3 papunktį.
2. Nustatyti, kad šis sprendimas gali būti skundžiamas Lietuvos Respublikos administracinių

bylų teisenos įstatymo nustatyta tvarka ir terminais.

Savivaldybės merė Ausma Miškinienė

J. Galvanauskienė, tel. (8 318) 66 112

**LAZDIJŲ RAJONO SAVIVALDYBĖS TARYBOS SPRENDIMO**

1. **„DĖL LAZDIJŲ RAJONO SAVIVALDYBĖS TARYBOS 2019 M. SPALIO 18 D. SPRENDIMO NR. 5TS-171 „DĖL ATSTOVŲ DELEGAVIMO Į VIEŠOSIOS ĮSTAIGOS „LAZDIJŲ SAVIVALDYBĖS PIRMINĖS SVEIKATOS PRIEŽIŪROS CENTRAS“ STEBĖTOJŲ TARYBĄ“ PAKEITIMO“**
2. **PROJEKTO**

**AIŠKINAMASIS RAŠTAS**

2020 m. vasario 14 d.

Lazdijų rajono savivaldybės tarybos sprendimo „Dėl Lazdijų rajono savivaldybės tarybos 2019 m. spalio 18 d. sprendimą Nr. 5TS-171 „Dėl atstovų delegavimo į viešosios įstaigos „Lazdijų savivaldybės pirminės sveikatos priežiūros centras“ stebėtojų tarybą“ pakeitimo“ projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, atsižvelgiant į Lietuvos savivaldybių asociacijos 2020-02-07 raštą Nr. (11)-Sd-89 „Dėl savivaldybių tarybų rinkimų įstatymo 91 straipsnio“.

2020 m. vasario 1 d. įsigaliojo LR Savivaldybių tarybų rinkimų įstatymo 91 straipsnio pakeitimas, kuriame nustatyta, kad „Savivaldybės tarybos nario pareigos yra nesuderinamos su Respublikos Prezidento, Seimo nario, Europos Parlamento nario, Vyriausybės nario pareigomis, su Vyriausybės įstaigos ar įstaigos prie ministerijos vadovo, kurio veikla susijusi su savivaldybių veiklos priežiūra ir kontrole, pareigomis, su Vyriausybės atstovo apskrityje pareigomis, su valstybės kontrolieriaus ir jo pavaduotojo pareigomis. Be to, savivaldybės tarybos nario pareigos yra nesuderinamos su tos kadencijos savivaldybės mero politinio (asmeninio) pasitikėjimo valstybės tarnautojo pareigomis, su tos savivaldybės kontrolieriaus ar tos savivaldybės kontrolieriaus tarnybos valstybės tarnautojo pareigomis, su tos kadencijos savivaldybės administracijos direktoriaus ir jo pavaduotojo ar su tos savivaldybės administracijos valstybės tarnautojo ir darbuotojo, dirbančio pagal darbo sutartį, pareigomis, taip pat su tos savivaldybės tarybos sekretoriato karjeros valstybės tarnautojo ar darbuotojo, dirbančio pagal darbo sutartį, pareigomis, su tos biudžetinės įstaigos, kurios savininkė ar viena iš savininkų yra savivaldybė, vadovo pareigomis, su tos viešosios įstaigos, kurios savininkė ar viena iš dalininkų yra savivaldybė, vienasmenio vadovo, kolegialaus valdymo ir kito organo nario pareigomis, su tos savivaldybės įmonės vienasmenio vadovo, kolegialaus valdymo ir kito organo nario pareigomis, su tos savivaldybės valdomos akcinės bendrovės, uždarosios akcinės bendrovės kolegialaus valdymo ir kito organo nario pareigomis arba su tos savivaldybės valdomos akcinės bendrovės ar uždarosios akcinės bendrovės vadovo pareigomis“. Tokia nuostata prieštarauja LR Sveikatos priežiūros įstaigų įstatymo 33 straipsnio 3 dalies nuostatoms, kuriose numatyta, kad patariamojo organo – stebėtojų tarybos – vienas iš narių turi būti savivaldybės, kurios teritorijoje yra įstaiga, tarybos narys. Susidariusi minėtų įstatymų normų kolizija. Todėl parengtas tarybos sprendimo projektas, kuriuo keičiant sprendimą, kuriuo į VšĮ „Lazdijų savivaldybės pirminės sveikatos priežiūros centras“ stebėtojų tarybą buvo deleguota savivaldybės tarybos narė Daiva Barkauskienė.

Šio projekto tikslas – pakeisti Lazdijų rajono savivaldybės tarybos 2019 m. spalio 18 d. sprendimą Nr. 5TS-171 „Dėl atstovų delegavimo į viešosios įstaigos „Lazdijų savivaldybės pirminės sveikatos priežiūros centras“ stebėtojų tarybą“ ir pripažinti netekusiu galios 1.3 papunktį.

Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų pateikta nebuvo.

Parengtas sprendimo projektas neprieštarauja galiojantiems teisės aktams.

Sprendimo projektą parengė Lazdijų rajono savivaldybės administracijos Biudžeto, finansų ir turto valdymo skyriaus vedėjo pavaduotoja Jolita Galvanauskienė.

Biudžeto, finansų ir turto valdymo skyriaus vedėjo pavaduotoja Jolita Galvanauskienė